《赠别南田杨子还晋石》
明代·卢楠

我本卫川豪，君作燕城客。意气各千里，相逢在燕陌。

燕城燕陌各京华，青烟作帐银为沙。五侯龙马耀金鞭，苍螭宝带屈盘拿。

层城日出歌钟起，绣户珠箔幌罗绮。遥忆夔龙集凤池，亦知卫霍矜戚里。

笑倚青萍剑，耻上黄金台。昭王非帝胄，乐毅自凡材。

燕丹空有心，荆卿徒悲哀。白虹没长云，易水不能回。

瑶华翠葆浮云没，锦石雕甍秋后伐。古人已见覆苍苔，今人空对西山月。

西山月出宫殿寒，坐愁白发惊飞湍。风云万里不相待，白羲垂耳蛟龙蟠。

鸡鸣开九关，天狼若可攀。誓欲请长缨，系胡燕然山。

长缨系胡心不朽，君去青山但挥手。落日天风吹海波，月明来劝一杯酒。

酒中慷慨乐事无，据地酣歌玉唾壶。晋石山川为君迓，千岩万壑来长途。

往日春光怀我处，奇花不尽相思树。葡萄露下馀空醅，终日待君那能顾。

沧洲今已暮，瑶草不知路。欲乘黄鹤一问之，为予净扫南田雾。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。